Bon leitura pa kenha ki kre, pode i sabe le, i kenha ki ten dúvida sobri intenson des skritu, pa torna le intruduson ki dja nu publika dos bes li na Santiago Magazine.Es skritu é un forma di intirvenson na polis di skritor i sidadon José Luiz Tavares, purisu el ka ta pirmiti pa ninhun parti des obra ser uzadu publikamenti pa konbati pulítiku.
[Ora ki koru tirmina miditason
i Kasi sai di palku ta entra un
personajen ki staba na bastidor
na nogosiason ki dipos ta odjadu
m'é Eli Txansa ta fla]
[eli txansa]
Nhos spera mi inda n ka papia
mi tanbe é kontra sistema
mi n ta linha nes tema
mi é favor di libertason
di mudjer di gatu di ladron
di xuxu la kobon
di mama ku taxu
di mama dipabaxu
di tudu skoberu ku kapaxu
nhos subi-m son
son sta baxu
kre nhos sa ta tenta
bota-m baxu
si nhos tenta kau ta kenta
(grasa ta toma kau)
n sta li pa n ben straga kes dos li skema
sikre es fla ma di-meu é tema
m'é dinheru ki n meste kema
(ta ponta pa imajen di kes otu dos kandidatu)
Mi so ku pueta ki n ka ta xatia
aliás ora k'el papia
ora ki n odja-l ta dibate
o ta konbate
nha spritu ta rapia
ami n staba ku tudu fe
m'el ta kunpanhaba ku mi
ti dja n konbidba-el pa un kafe
pa n odja s'el ta apoiaba-mi
ami kuze al ser di mi?
é komu diputadu pa n ranja
rápidu un stratajema
pa un rivizon konstitusional urjenti
ki ta kria lugar di visi-prizidenti
pueta prizidenti ami visi-prizidenti
ael komu pueta i artista ta da na vista
ku karinhu di povu ki dj'el konkista
mi na nhas nobegu lonji tudu vista
sobritudu di povu i sen dexa pista
(vamus ver si nhas rabentola
ki nisu es é mosus di mutu skola
k'es sabe nada es sabe rema
inda es ta kore es ta djuga bola
es ta bota riba es ta puluta
es ta rola es ta da kankaluta
ka ta topa-m es skema
asi subi na puleru ta serba kanja
sikre na sugundu lugar
mas tudu lugar é lugar
n ta spera m'es ka ta diskunfia di mi)
mi ku pueta ku es skema ki nu ranja
mi kol go nu ta poba kau lumi
mi n ta trataba di kel terenu pedra-lumi
enkuantu el el sa ta sunha ta durmi
n ta nxina-l si puezia algun dia algen kume
[koru ta risponde xatiadu]
[koru]
Ta kumedu sin kumedu na fomi
kumedu na noti sukuru
sen sinal di futuru
na tenpu'l butupériu
ki inda ka kaba
nen ka sta pa kaba
(o grandi mistériu)
i ta kumedu na futuru
pamodi inda nu ka libra
di sonbra di karastia
i nos ki nu ta da na duru
mesmu na tenpu mufinu
inda nu ten dibra
ku distinu
pa nu poi en dia
ku si forsa alimentadu
aima ku spritu tirsidjadu
da ánimu na solidon sen fin
ton grandi ki si nu purguntadu
pa el nu ta fla m'el sta ku nos lisin
kenha ki fla ma ka ta kume
é pamodi ael dj'el sta mortu
ken ki fla m'é kusa poi algen durmi
el sta odja bida ku odju di un mortu
el ta kumedu pamo sonhu é propi alimentu
si bu ka sunha bu ka ta akridita
ka fla tolera nhos sabe ma diskunhisimentu
é kusa ki más ta fase-nu irita
[personajen ta fase ku mo tipu ta fla
«ba pa kual ba xatia ka...» el ta kontinua
na si nogosiason atraves di telemóvel
un otu personajen ki sta la ta brinka
ku si netu ta labanta dirapenti ta barafusta
dipos ta odjadu m’é Kalu Bedju]
kea_Latn kea_Latn kea_Latn kea_Latn kea_Latn kea_Latn fin_Latn kea_Latn pap_Latn ast_Latn kea_Latn kea_Latn scn_Latn pap_Latn bjn_Latn kea_Latn kea_Latn fur_Latn kea_Latn eus_Latn kea_Latn kea_Latn kea_Latn kea_Latn kea_Latn kea_Latn kea_Latn pap_Latn kea_Latn uzn_Latn kea_Latn kea_Latn kea_Latn kea_Latn kea_Latn pap_Latn kea_Latn ast_Latn kea_Latn kea_Latn scn_Latn scn_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn pap_Latn kea_Latn kea_Latn ltg_Latn kea_Latn kea_Latn kea_Latn vec_Latn kea_Latn kea_Latn kea_Latn kea_Latn kea_Latn kea_Latn kea_Latn ast_Latn kea_Latn kmb_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn